《书西湖雷峰云讲主草书》
宋代·郑清之

云师一生耽圣草，银铁蟠空觑天巧。
老来逸气未全平，笔底锋芒犹独扫。
开关勇士争赴敌，剑戟弓戈奋相缭。
睡龙决起求颔珠，划木抓岩纷怒爪。
风雷喧豗撼坤轴，飞电交横印清沼。
忽然天宇变空澄，千丈孤峰立寒峭。
张颠惊号智永泣，剥筋椎髓为君饱。
恨予不习草书诀，九转枯肠祗自搅。
支师支师汝诚能，春蚓秋蛇几时了。
何如认取主人翁，破衲蒙头纸窗晓。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。